Ukrajinska radjanska entsyklopedija

Ukrajinska radjanska entsyklopedija () on Ukrainan sosialistisessa neuvostotasavallassa kahtena laitoksena vuosina 1959–1968 ja 1977–1985 ilmestynyt tietosanakirja.
Ukrainan neuvostotietosanakirjaa ryhdyttiin suunnittelemaan tasavallan valistusasian kansankomissaarin Mykola Skrypnykin aloitteesta 1920-luvun puolivälissä. Vuonna 1930 perustettiin osakeyhtiömuotoinen kustannusliike Ukrajinska radjanska entsyklopedija. Teoksen kooksi ajateltiin aluksi 50 osaa 30 000 kappaleen painoksena, mutta vuonna 1932 osien määrää laskettiin 40:een ja myöhemmin 20:een. Päätoimittajina työskentelivät Mykola Skrypnyk (1930–1933) ja Volodymyr Zatonskyi (1933–1934). Toimituskuntaan kuului Ukrainan tiedeakatemian VUAN:in ja korkeakoulujen asiantuntijoita. Tietosanakirjan valmistelu eteni poliittisten syytösten ja vainon takia hitaasti, ja vuonna 1934 se keskeytettiin Ukrainan kommunistipuolueen keskuskomitean päätöksellä. Tietosanakirjasta ehdittiin julkaista ensimmäinen osa pienenä painoksena, joka takavarikoitiin ja tuhottiin.
"Ukrajinska radjanska entsyklopedijan" ensimmäistä toteutunutta laitosta alettiin valmistella Ukrainan SNT:n kommunistisen puolueen ja ministerineuvoston vuonna 1957 tekemällä päätöksellä. Se julkaistiin ukrainan kielellä vuosina 1959–1968. Teoksen laatimisesta vastasi Ukrainan SNT:n tiedeakatemian toimituskunta, johon kuului yli 50 johtavaa tieteilijää tasavallan akateemisista laitoksista. Ensimmäisen ja toisen laitoksen pätoimittajana toimi Mykola Bažan ja hänen kuoltuaan vuodesta 1983 Anatoli Kudrytskyi. Yli 50 000 tietosanakirja-artikkelin kirjoittamiseen, arviointiin ja toimitustyöhön osallistui yli 5 000 henkilöä Ukrainasta ja muualta Neuvostoliitosta.
Ensimmäisen laitoksen ensimmäiset 16 osaa ilmestyivät vuosina 1959–1964. Vuonna 1965 julkaistiin Ukrainan neuvostotasavaltaa käsittelevä 17. osa, joka käännettiin vuonna 1967 venäjäksi ja vuonna 1969 englanniksi. Vuonna 1968 julkaistiin vielä numeroimaton hakuosa. Ensimmäisten viiden osan painosmäärä oli 100 000 ja myöhempien osien 80 000 kappaletta.
Tietosanakirjan toisen laitoksen julkaisemisesta päätettiin Ukrainan kommunistipuolueen keskuskomiteassa vuonna 1974. Se ilmestyi artikkelimäärältään samankokoisena mutta edellistä laitosta sivukooltaan suurempana 12 osassa ukrainaksi vuosina 1977–1985 ja venäjäksi 1978–1985. Molempien kieliversioiden painosmäärä oli 50 000 kappaletta. Yhdennentoista osan toinen nide on edellisen laitoksen tapaan omistettu Ukrainan neuvostotasavallalle. Tämä nide julkaistiin myös itsenäisenä teoksena ukrainaksi vuonna 1986 ja venäjäksi 1987.
"Ukrajinska radjanska entsyklopedijan" molempien laitosten pohjalta laadittin kolmiosainen pieni tietosanakirja "Ukrajinskyi radjanskyi entsyklopedytšnyi slovnyk". Se julkaistiin ukrainaksi vuosina 1966–1968 ja 1986–1987 sekä venäjäksi 1988–1989.
Ukrainan neuvostotietosanakirjan metodologiseksi perustaksi ilmoitettiin marxismi-leninismi. Sen tehtävänä oli korostaa neuvostoisänmaallisuutta ja ”Ukrainan kansan veljellistä ykseyttä suuren Venäjän kansan ja muiden kansojen kanssa” sekä vastustaa taantumuksellista porvarillista ideologiaa ja varsinkin ukrainalaista nationalismia. Tietosanakirja keskittyy suhteettoman paljon neuvostoaikaan ja vaikenee tapahtumista ja henkilöistä, jotka eivät sopineet viralliseen historialliseen kertomukseen.